In nomine domini. Amen. Per hoc instrumentum publicum cunctis pateat evidenter, quod anno Domini millesimo quadringentesimo vicesimo secundo, indicione quinta decima, mensis vero Junii die tercia, Pontificatus sanctissimi in Christo patris ac domini nostri, domini Martini divina providencia pape quinti anno quinto: Coram venerabilibus et discretis viris (F° 37, v°) et magistris Thoma Richardi de Auxonna, in utroque jure licenciato, decano, Johanne Borrelleti dicto Francisci, thesaurario, Johanne Masculi, precentore, Johanne Pulcripatris, celerario, Guidone de Losa, Vastinensi in Ecclesia Senonensi archidiacono, Johanne Clemenceti, Guillermo Levis, Ymberto de Chierreneyo, Guillermo Fusée, Guillermo Gueneti, Girardo Chappuis, canonicis Senon., in capitulo Ecclesie Senonensis, hora capitulari consueta, de mane adunatis et congregatis ad sonum campane bis pulsate, capitulantibus capitulumque facientibus et tenentibus ibidem, ac tractantibus de electione futuri pastoris et archiepiscopi Senonensis, sede archiepiscopali vacante per obitum bone memorie Reverendi in Christo patris et domini, domini H. de Savoisi, nuper et ultimo archiepiscopi Senonensis, in notariorum publicorum subscriptorum, electorum ad conscribendum et in scriptis fideliter reddigendum acta et processus dicte electionis, testiumque ad hec vocatorum et rogatorum presencia, exhibita fuit per venerabilem virum dictum dominum decanum quedam cedula papirea super certis juramentis prestandis super aliquibus statutis et ordinacionibus factis per capitulum dicte Ecclesie Senonensis; que quidam cedula tunc fuit in dicto capitulo lecta et publicata per alterum nostrum tabellionum, alta et intelligibili voce, et tunc omnes venerabiles domini, dignitates et personatus obtinentes et canonici dicte Ecclesie presentes et in dicto capitulo existentes, post lecturam dicte cedule, cuius tenor subsequitur in hec verba: «Primo quod si contingat ipsum archiepiscopum Senonensem eligi, electionis sue confirmationem et omnia que circa eam fuerint necessaria seu oportuna, suis propriis sumptibus et expensis prosequetur, infra tempus a jure statutum, et expensas racionabiles factas et faciendas per capitulum pro facto dicte electionis sue et confirmationis, ipsi capitulo restituet antequam sibi restituantur sigilla sive juridicio Archiepiscopalis. «Item quod confirmatione (F° 38) sua debite prosecuta et obtenta, faciet residenciam continuam Senonis vel in diocesi Senon., aut saltem per duas partes anni, nisi pro necessitatibus, negociis et juribus Ecclesie sue prosequendis alibi moram trahere oporteat, quod ubi et quando continget, tenebitur quanto commodius fieri poterit circa celebrationem sacrorum ordinum in sua diocesi providere. «Item quod in tuitione jurium Ecclesie sue, tam ad cum spectantium quam ad capitulum et singulares personas ipsius capituli, tam dignitates quam alias, erit verus pugil et protector, et circa ea debitum suum totis viribus adimplebit, nec jura capituli singularumque personarum eiusdem aut cuiuscumque sue diocesis aut provincie ullatenus impediet, nec sibi applicabit, capiet aut usurpabit. «Item quod consilium provinciale a modo de triennio in triennium, iuxta tenorem bulle Joh. XXIII, in sua Ecclesia aut alia cathedrali sue provincie, celebrabit, sub penis in eadem bulla contentis, nec jura ad capitulum vigore dicte bulle spectantia quominus ipsum capitulum eis utatur impediet. «Item ut divinus cultus in ipsa Ecclesia debite celebretur, paxque et bona concordia inter ipsum et capitulum continue foveatur, singulis annis et terminis in quodam arresto parlamenti, secunda die mensis augusti anni octuagesimi secundi, ad utilitatem capituli, contra dominum Ademarum pro tunc Senonensem Archiepiscopum prolato contensis, solvet aut per suos officiarios solvi faciet dicto capitulo summas peccuniarum in ipso arresto contentas et specificatas, sine lite aut impedimento quocumque. Et quia fructus et emolumenta dicti archiepiscopatus quasi omnia ad manus sigilliferi consueverunt venire, antequam sigilla recipiat a capitulo, ipsum sigilliferum quem tunc instituet et quoscumque alios sigilliferos per eum post modum instituendos, jurare faciet, et iidem jurare tenebuntur in capitulo antequam de huiusmodi officio se intromictant, quod dictas summas in dicto arresto contentas, de primis peccuniis per eum receptis, iuxta formam et tenorem ipsius arresti et terminis in eo contentis, solvent et expedient ipsi capitulo, sine difficultate quacumque. Item quod servabit omnia et singula puncta exempcionis capituli, et ipsius capituli libertates (F° 38, v°) nullatenus infringet seu impediet aut impediri permictet, ac arrestum et concordiam inter deffunctum dominum Guillermum de Dormano, tunc archiepiscopum Senonensem, et capitulum factas, que ex dicta exemptione dependent, sine diminutione quacumque, inviolabiliter observabit, et omnes et singulos processus et querelas ad causam dicte exempcionis aut alias, tam de tempore dominorum Guillermi de Dormano quam Johannis de Monteacuto, procurabit et faciet sopiri ac si nunquam evenissent, quam primum per capitulum, confirmatione sua obtenta, fuerit requisitus. «Item de expletis per ultimum dominum archiepiscopum contra jura et libertatem capituli factis non se iuvabit, sed licteras traddet capitulo quibus omnia sopirantur, sine preiudicio hinc inde, ac si non evenissent, et ipsum capitulum suis juribus et libertatibus uti et gaudere pacifice permictet. «Item quod nichil pro ordinibus per se aut alium parte sua conferendis habitum Ecclesie defferentibus, pena et labore seu salario servitorum aut alias, nec pro collacionibus beneficiorum, ac eciam de licteris dimissoriis a quocumque dictis, ab eisdem defferentibus habitum Ecclesie nichil capiet aut percipiet aut capi faciet sive permictet, neque eciam de licteris pro licencia deserviendi in curis quas tenent defferentes habitum ipsius Ecclesie, sed ipsas licteras super premissis omnibus, petentibus eis gratis expediet seu expediri faciet, et eciam pueris in albis Ecclesie tonsuram conferet clericalem, ut prefertur. «Item reformabit statum curie ecclesiastice Senonensis, et ipsam curiam ac familiam suam in dicta curia Senon., cum consilio capituli, tam in promotoribus et servitoribus ipsius curie, quam in decanis sue diocesis et alias, maxime circa doctrinam fidei et morum, ac ritum sacramentorum, et justicie debitum, et canonicam administrationem. «Item quod non permictet de cetero, notorie exemptis de Ecclesia Senon. aut de membris ipsius, ad suam curiam evocari, et si contrarium fiat, faciat reparari quamprimum fuerit requisitus, sumptibus illius qui aliquid contra premissa actemptaverit vel fecerit, et suos officiales, promotores et alios officiarios jurare faciet quod ita observabunt. «Item in facto thesaurarie Ecclesie Senonensis, providebit et procurabit diligenter, procurarique et provideri faciet, tam per vicarios, officiales, decanos et alios officiarios suos, curatos et alios subditos (F° 39), quod obolus Christianitatis, in libris antiquis oblacionum PENTH[ECOSTES] nominatus, traditus ab archiepiscopis Senon. dicte thesaurarie, pro luminari ipsius Ecclesie Senon., debite et integre ab omnibus per totam suam diocesim solvatur, et quoniam dictus obolus et alii redditus dicte thesaurarie minime sufficiunt pro oneribus dicte thesaurarie supportandis, que magna sunt, diligenciam faciet et procurabit aliquod beneficium seu aliqua beneficia dicte thesaurarie uniri, aut alios redditus pro ipsis oneribus supportandis eidem thesaurarie applicari; idem procurabit quo ad legata facta et facienda fabrice Ecclesie Senonensis. «Item quod archidiaconis in Ecclesia Senon. integre satisfaciet aut satisfieri faciet, de parte emolumentorum juridicionis curie Senonensis eos et suos archidiaconatus contingentes, iuxta tenorem composicionis antique. «Item quod non procurabit aliquem eligentium impediri, vel turbari in sui voti emissione, quando casus eligendi in Ecclesia continget, quin libere et secundum Deum et secundum suam conscientiam possit aut debeat eligere illum quem utilem pro regimine Ecclesie, ipsius consciencia ei dictaverit. «Item si contingat aliquem a capitulo vel maiori et saniori parte capituli non eligi in Archiepiscopum, non faciet aut procurabit seu patietur fieri, eo quod non fuerit electus, aliquod dampnum vel iniuriam Ecclesie Senonensi, aut alicui canonico, aut suis parentibus, vel alteri cuique, in persona vel in bonis ipsorum, directe vel indirecte, per se vel per alium; ymo si sciat, impediet suo posse, et si impedire non possit, significabit, lenius quam poterit, electo vel archiepiscopo qui tunc erit seu capitulo et canonicis seu canonico si solus sit, ut preservent se et querant remedium quod poterunt et debebunt; et eciam si aliquis fuerit canonicus ab aliquibus electus, non procurabit dampnum et preiudicium ut supra, non eligentibus eum aut alteri, occasione huiusmodi. «Item, ut omnino observentur pax et transquillitas inter dominum archiepiscopum et capitulum, jurabit quod, si contingat oriri controversiam seu debatum inter ipsum et capitulum et pro juribus suis aut capituli, capiet prefatus dominus duos ex parte ipsius et capitulum alios duos qui, sine strepitu et figura iudicii, negocium seu debatum huiusmodi habebunt terminare; qui, si sint discordes ab invicem, poterunt unum alium eligere, et tunc ordinacioni eorumdem aut maioris partis stabitur, et iddem fiet (F° 39, v°) de juribus dignitatum, personatuum et prebendarum Ecclesie. «Item quod confirmationes Episcoporum suffraganeorum, Abbatum et Abbatissarum, cum concilio fratrum et vocatorum, tractabit et terminabit, juraque debita Ecclesie Senonensi, sicut capam et alias res occasione premissorum capitulo debita, procurabit et solvere faciet pro posse et, ante expedicionem confirmationis huiusmodi, procurabit quod jura debita Ecclesie et personis eiusdem, persolvantur. «Item in reparationibus Ecclesie a modo fiendis, contribuet cum capitulo, quantum jus et justicia suadebunt. «Item quod nichil promisit, promictet, dedit vel dabit seu promictet dare aut dari, per se vel alium, fecit aut faciet alicui seu aliquibus, ut eligeretur seu nominaretur in Archiepiscopum Senonensem; et quod eciam pro eligendo nichil recepit aut recipere intendit. «Item bona fide promictet quod de prebendis de thesauro, beatorum Johannis ac Petri, Ecclesie Senon. altarium, dum vacabunt, servitoribus Ecclesie benemeritis providebit, et cum capitulo procurabit erga dominum summum pontificem quod dicta beneficia in graciis exspectativis a modo non cadant seu comprehendantur. «Item quod premissa omnia et singula, post eius confirmationem, per procuratorem, in capitulo, solemniter jurabit, antequam capitulum sigilla teneatur sibi traddere seu expedire, et in propria persona, in suo primo ingressu ad Ecclesiam Senonensem, una cum aliis juramentis, ante portam principaliorem Ecclesie, prestari solitis. «Item quod super premissis non adimplendis dispensatione non utetur.» Unus post alium, per presbiteros manibus positis ad pectus, et per alios non presbiteros, videlicet per magistrum Guillermum Fusée subdiaconum, manu extensa contra ecclesiam, et primo, dictus magister Thomas decanus, et subsequenter thesaurarius, et omnes alii et singuli, tam dignitates et personatus obtinentes quam alii canonici, juraverunt et affirmarunt singulariter singuli, et per eorum juramenta sic prestita promiserunt, tenere, observare, custodire, quantum cum Deo et secundum bonam conscienciam poterunt et debebunt, omnes et singulos articulos predictos, in predicta cedula declaratos, et dixerunt singuli post lecturam: «Ita juro.» Quibus juramentis sic prestitis per dictos dominos capitulantes, predicti domini capitulantes ad personam venerabilis viri domini et magistri Petri Aguenin, canonici Senonensis, existentis in domo sua claustrali, detenti (F° 39bis) infirmitate magna et tali quod non potuisset accedere in capitulo Senonensi, miserunt dictum magistrum Guillermum Fusée, canonicum Senonensem, cum tabellionibus subscriptis et notariis infrascriptis, pro simili juramento prestando, dictique magister Guillermus, notarii et testes, ad dictum magistrum Petrum accesserunt ad eius domum canonialem, eidem premissa per dictum magistrum Guillermum exponendo, et dictam cedulam seu articulos exhibendo. Qui quidem magister Petrus, asserens dictos articulos vidisse, legisse et considerasse, juravit, manu posita ad pectus, tenere et observare dictos articulos, dicens sic omnia contenta inviolabiliter custodire. De et super quibus predictis, domini capitulantes petierunt sibi fieri publicum instrumentum unum vel plura. Acta fuerunt hec publice Senonis, tam in capitulo Senon., quam in domo dicti magistri Aguenin, anno, indictione, mense, die et pontificatu predictis, presentibus ad hec discretis viris domino Guillermo Martineti presbitero de Capella super Orosam, et Johanne Fusée diacono de Sancto Symphoriano Senonensi ecclesiarum parrochialium curatis, ad premissa vocatis specialiter et rogatis. Et Ego Johannes Cordubannarii, Senon. diaconus, publicus auctoritate apostolica notarius, quia predictorum articulorum exposicioni, lectureque, exhibitioni, juramentorum prestationi, ceterisque aliis, tam in capitulo quam in domo magistri Petri Aguenin, una cum notario publico subscripto et testibus suprascriptis, presens fui, eaque omnia et singula sic fieri vidi, scivi et audivi, ideo huic presenti publico instrumento exinde confecto, alia manu, me occupato, legitime scripto, signum meum publicum una cum signo et subscriptione dicti notarii publici subscripti, de jussu dominorum capitulantium subscripto apposui solitum, me hic propria manu subscribens, in testimonium veritatis premissorum rogatus, interlignearum harum dictionum: Capitulum, Abbatissarum et rasure huius: capiet, tanquam legitime scripta approbando. Sic signatum: JO. CORDUBANNARII. ITA APPROBO. (F° 39bis, v°) ET EGO JOHANNES Droconis, diaconus Senonensis diocesis, publicus auctoritate apostolica notarius, quia predictorum articulorum expositioni, juramentorum prestationi, aliisque omnibus et singulis, tam in dicto capitulo quam in domo magistri Petri Aguenin, una cum notario publico suprascripto, ac testibus prenominatis, presens fui, eaque omnia et singula sic fieri vidi, scivi et audivi: Ideo huic presenti publico instrumento exinde confecto, manu mea propria scripto, signum meum publicum, una cum signo et subscriptione dicti notarii publici suprascripti, de jussu dominorum capitulantium apposui consuetum, hic me propria manu subscribens, in testimonium veritatis premissorum, interlignearum harum dictionum: Capitulum, Abbatissarum et rasure huius: capiet, tanquam legitime scripta approbando. Sic signatum: JO. DROYN. ITA APPROBO.